Steinhoff erken grootkoppe het syfers gekookArgieffoto: ANA Vier binnelandse en vier buitelandse leiersfigure in die probleemgeteisterde Steinhoff-groep het meegewerk om winssyfers te bekook sodat die maatskappy sterker moes lyk as wat werklik die geval was. Dié bekentenis is vandag voor ‘n gesamentlike sitting van parlementêre komitees gemaak deur Steinhoff se huidige hoofamptenaar, Louis du Preez. Nadat hy ‘n opdrag van een van die komiteevoorsitters, die ANC-LP Yunus Carrim, om die name van diesulkes dadelik bekend te maak, aanvanklik nie wou uitvoer nie, het hy dit tog uiteindelik gedoen. Die name van die vier Suid-Afrikaners wat luidens ‘n ouditeursverslag die aandeleprys gemanipuleer het, is Markus Jooste, Dirk Schreiber, Ben le Grange en Stehan Grobler. Carrim het ook opdrag gegee dat die volledige ouditeursverslag oor Steinhoff dringend openbaar gemaak moet word. Steinhoff het tot dusver nog net die opsommende oorsig van die verslag beskikbaar gestel. Die huidige voorsitter van Steinhoff se raad, Heather Sonn, het erken dat Steinhoff steeds in ‘n uiters kwesbare posisie is, maar sy het gesê diegene wat tans die maatskappy weer winsgewend wil kry, meen dis die moeite werd om die stryd voort te sit. Sy meen dit is moontlik om steeds waarde vir aandeelhouers te ontsluit mits alle betrokkenes hul deel doen. Sy het aandeelhouers daaraan herinner dat krediteure voorkeur geniet vir uitbetaling van die waarde van maatskappybates – nie aandeelhouers nie. Uit die antwoorde wat verteenwoordigers van die Valke en die Nasionale Vervolgingsgesag verskaf het, is dit duidelik dat min tot geen vordering nie gemaak is met vervolgings in die Steinhoff-sage. Dit het LP’s van alle politieke partye warm onder die kraag gehad met ANC-LP’s wat reguit gesê het die wetstoepassers moet hul werk begin doen en die DA wat die ondersoekwerk as pateties bestempel het.